Српски језик и књижевност

Наставна област: Гласовне промене

Наставна јединица: Једначење сугласника по месту творбе (изговора)

**Једначење сугласника по месту творбе (изговора)**

**Када се зубни сугласници С и З** нађу **испред предњонепчаних сугласника** (**Ђ, Ћ, Џ, Ч, Љ, Њ, Ж,** **Ш**), **прелазе у предњонепчане Ш и Ж** (С у Ш, З у Ж). Тако настаје гласовна промена **једначење сугласника по месту творбе**.

„Сви су усмерили пажњу на наступ. Ношња је била предивна. Играли су диван фолклор.“

У речима **пажња** и **ношња** сугласници су се изједначили по месту изговора, односно творбе. У овом случају сугласници **З и С** нашли су се **испред предњонепчаног Њ**, зато **прелазе у предњонепчане Ж и Ш**.

Примери:

просити: прос+ња=прошња; возити: воз+ња=вожња; сналазити се: сналаз+љив=сналажљив

**Алвеоларно Н** такође се једначи према месту творбе **када се нађе испред уснених сугласника Б и П**. **Тада**  **прелази у М**:

стан + бени = стамбени; прехран + бени = прехрамбени; зелен + баћ = зелембаћ

**Изузеци од правила:**

1. **Ако се сугласници С и З** налазе **у префиксима** **испред сугласника Љ и Њ**, онда остају **неизмењени**:

ра**зљ**утити, и**зљ**убити, **сљ**уштити, и**зњ**ихати, **сљ**убити.

2. **У сложеницама**, када се **Н нађе на крају првог дела сложене речи**, не врши се гласовна промена:

једа**нп**ут, стра**нп**утица, ва**нп**артијски, црве**нп**ерка.

Када се у речи нађу два сугласника један до другог, увек се прво гледа да ли су исти по звучности. Ако нису, врши се једначење сугласника по звучности, па онда по месту изговора ако су и по том критеријуму неједнаки.

Примери у којима су извршени и једначење сугласника по звучности и по месту творбе:

из + чезнути = исчезнути (звучно з је прешло у с испред безвучног ч) = ишчезнути (зубно с је прешло у ш испред предњонепчаног ч)

раз + чистити = расчистити = рашчистити

**Вежбе**:

1. Примени правило једначења сугласника по звучности у следећим примерима тако што ћеш иза једнако тачно написати реч:

бележ(ити) + ка =

верит(и) + ба =

роб + ство =

поруч(ити) + бина =

2. У следећем низу подвуци пример у којем **нема** једначења сугласника по звучности:

женидба, удадба, веридба, просидба, приредба, свадба

3. Допиши Д или Т тамо где треба:

сре\_\_ ство, по\_\_кровље, пре\_\_последњи, пре\_\_час, насле\_\_ство, гра\_\_ски, пре\_\_седник, пре\_\_ходни

4. Допуни табелу као што је започето:

|  |  |
| --- | --- |
| с + чепати |  |
| паз(ити) + ња |  |
|  | шћућурити се |
| мираз + џија |  |
|  | пашче |

5. Напиши поступно као смо добили реч **рашчешљати** и наведи које гласовне промене су извршене.